Երեսփոխան Բագրատունի շեշտեց, որ լիբանանահայութիւնը` իբրեւ երկրին եօթը հիմնական համայնքներէն մէկը, ունի իր իւրայատկութիւնները եւ տեղական մակարդակի վրայ դժբախտաբար տիրական կը մնայ այդ համայնքը եւ յատկապէս Դաշնակցութիւնը չկարենալ պառակտելու ցաւը: «Լիբանանահայութեան միասնականութիւնը խորթ պարագայ կը նկատուի լիբանանեան իրականութեան մէջ, եւ Դաշնակցութիւնը Լիբանանի միակ կուսակցութիւնն է, որ չէ բաժնուած` հակառակ բոլոր փորձերուն եւ դաւադրութիւններուն: Աւելի՛ն. լիբանանեան մակարդակի վրայ ՀՅԴ-ի գործունէութիւնը խորթ կը թուի, որովհետեւ ան արտաքին հեղինակութիւն չունի, այլ խօսքով` Լիբանանի մէջ այս կամ այն մեծ պետութեան գործիքը չէ: ՀՅԴ Լիբանանի Կեդրոնական կոմիտէին որոշումը զուտ լիբանանեան է: Ո՛վ որ չի գիտեր ՀՅԴ-ի ծրագիրին մասին, պէտք է գիտնայ, սակայն նախքան այդ` պէտք է հայերէն սորվի, որպէսզի կարենայ կարդալ այդ ծրագիրը: